Anne-Marie Meldgaard (S), 2003-01-29:
Vi har lige hørt ministeren og ordførerne fra Venstre, De Konservative og Dansk Folkeparti afvise Socialdemokraternes forslag om, at faglærte, som har læseproblemer, kan få støtte til undervisning.
Det beklager vi meget, men man kan jo sige: De pågældende kan læse, jeg kan læse, mange ude i samfundet - tandlæger, økonomer, gymnasielærere, og hvad ved jeg - kan læse.
Når der ikke desto mindre er 1 million voksne mennesker i Danmark, der læser for dårligt, må koncentrationen være høj i andre befolkningsgrupper.
Noget af baggrunden for det her forslag bygger vi på OECD's store læseundersøgelse, der viste, at langt over halvdelen af alle ufaglærte læser så dårligt, at de har problemer med at begå sig på en moderne arbejdsplads.
For de ufaglærte er der allerede mulighed for at få læseundervisning eller direkte ordblindeundervisning og dertil få statens voksenuddannelsesstøtte.
Det er fint nok.
Og for denne allermest udsatte gruppe drejer lovforslaget sig kun om at få gjort loven en lille smule mere smidig, end den er i dag, så den også kan bruges på en anden måde.
Det er netop der, vi vil hen, når vi ønsker gennemført, at man sænker kravet fra 6 ugentlige undervisningstimer til 3.
For små virksomheder er 6 timer for lang tid at undvære en medarbejder, og vi ønsker, at alle får mulighed for at sende deres læsesvage medarbejdere på kursus.
Den samme undersøgelse viste også, og det er måske en lille smule mere overraskende, at halvdelen af de faglærte faktisk døjer med at læse.
For dem er det største problem, at de ikke kan deltage i den videreuddannelse og opkvalificering, der er så vigtig for at være med i et dynamisk samfund.
Det drejer sig om 0,5 millioner faglærte, som kunne have gavn af at få samme undervisning som de ufaglærte læsesvage.
Derfor foreslår vi, at både specialundervisningen og undervisningen for ordblinde og forberedende voksenundervisning, som foregår i arbejdstiden, skal udløse statens voksenuddannelsesstøtte både til ufaglærte og nu også til faglærte.
Vi foreslår samtidig, at den nedre grænse på 25 år for støtte til ordblindeundervisning fjernes, for jo før der sættes ind, des bedre fremtidsudsigter har den enkelte ordblinde.
Derfor havde jeg selvfølgelig håbet meget på opbakning
til forslaget, hvad enten motivet ville være at give den enkelte ufaglærte eller faglærte flere muligheder eller ville være at styrke samfundsøkonomien ved at gøre arbejdsstyrken dygtigere og mere fleksibel.
De forskellige ordførere har givet forslaget mange positive og pæne ord med på vejen, men prioriterer meget forskelligt i forhold til Socialdemokraterne.
Ja til, at man vil prioritere folkeskolen meget og bruge ressourcer dér, men vi kender jo den sociale arv, og derfor synes jeg, det er vigtigt også at fokusere på den her gruppe.
Derfor er jeg glad for det initiativ, ministeren tilkendegav i sin tale her, nemlig at hun i samarbejde med fagbevægelsen vil kigge på det her problem.
Jeg forventer så, at der måske er større velvilje fra ministerens side, når man i fællesskab har kigget på problemet.
Det er også lidt i forlængelse af Dansk Folkepartis ordførers ønske om at få et notat på området, hvilket jeg selvfølgelig er tilfreds med og også støtter, da vi jo altid har det bedst med her i Folketinget, at vi underbygger det, vi siger ja til.
Men jeg kan alligevel ikke lade være med at sige, at en udgift på 6 mio. kr., som vi har beregnet det her til, jo ikke fylder meget, hvis man fra Dansk Folkepartis side føler sig meget hårdt bundet op af en finanslovaftale.
Jeg håber vitterlig, at de 80 mio. kr., som jeg hørte Dansk Folkepartis ordfører nævne herfra, er et skud i tågen.
Jeg er faktisk tilbøjelig til at tro på, at det her bliver en ganske lille omkostning. Jeg er også rigtig glad for, at både SF, Enhedslisten og Kristeligt Folkeparti tilkendegav det, som vi Socialdemokrater tager udgangspunkt i her, nemlig at det er den enkelte læsesvage, der skal have et løft, så man på den måde kan være med til at opkvalificere sig selv og på den måde også bide sig fast på arbejdsmarkedet også i årene fremover. Jeg er glad for tilkendegivelserne, selv om pæne ord fra regeringspartierne og Dansk Folkeparti ikke kan gøre det, og jeg er sikker på, at vi fremadrettet nok skal få gjort noget ved det her, men jeg havde selvfølgelig håbet, at der var opbakning til Socialdemokratiets forslag.